Цареви из династије Палеолог користили су двоглавог орла као симбол старијих чланова царске породице. Највише је коришћен на одјећи и другој опреми, као што је забиљежио средином 14. вијека Георгије Кодин у својој књизи „О дужностима”. Према Кодину, цар је носио посебне чизме или сандале (цангион) са орловима направљеним од бисера на оба глежња; деспоти су носили сличне чизме бијело-љубичасте боје са представама од бисера на везицама, док су абајлије и шатори били бијеле боје украшени црвеним двоглавим орловима. Слично томе, севастократор је носио плаве чизме са златном жицом извезеним двоглавим орлом на црвеној подлози, док је његова абајлија била плава са четири црвена везена орла. Једина прилика у којој се двоглави орао јавио на застави је на застави брода којим је цар Јован VIII Палеолог пловио на Фирентински сабор, како је поменуо Сфранцес што је потврђено приказом на Вратим Филарете у базилици Светог Петра.